La Directiva 2006/123/CE, del Parlament i del Consell, de 12 de desembre de 2006, relativa als serveis en el mercat interior, estableix les disposicions generals necessàries per facilitar l'exercici de la llibertat d'establiment dels prestadors de serveis i la lliure circulació de serveis, mantenint, alhora, un nivell elevat de qualitat en els serveis, amb l'objectiu principal d'estrènyer cada cop més els llaços entre els estats i els pobles d'Europa i de garantir el progrés econòmic i social mitjançant la creació d'un espai únic, sense fronteres interiors, en el qual resti garantida la lliure circulació dels serveis.
Amb aquesta finalitat, la Directiva esmentada estableix directrius per simplificar els procediments administratius, fomentar una bona qualitat dels serveis, promoure un marc regulador transparent, predictible i favorable per a l'activitat econòmica i impulsar la modernització de les administracions públiques per tal de respondre a les necessitats de les empreses i millorar la protecció dels drets de les persones consumidores i usuàries.
L'article 44.1 de la Directiva estableix que els estats membres han de posar en vigor les disposicions legals, reglamentàries i administratives necessàries per complir el que estableix la Directiva.
L'Estatut d'autonomia de Catalunya, al seu article 113, en el capítol referit a la tipologia de les competències, determina que correspon a la Generalitat el desenvolupament, l'aplicació i l'execució de la normativa de la Unió Europea quan afecta l'àmbit de les seves competències.
Aquest mateix principi es recull en l'article 189 del Text estatutari que preveu que la Generalitat, en l'àmbit de les seves competències, aplica i executa el dret de la Unió Europea.
A l'empara d'aquests preceptes s'han aprovat la Llei 5/2010, de 26 de març, de bases de delegació en el Govern de la potestat legislativa per a l'adequació de les normes amb rang de llei vigents de Catalunya a la Directiva, i el Decret legislatiu 3/2010, de 5 d'octubre, per a l'adequació de normes amb rang de llei a la Directiva.
Alhora, el procés d'implementació de la Directiva requereix també adaptar la normativa amb rang reglamentari als criteris i principis de la Directiva, a la Llei 5/2010, de 26 de març, i al Decret legislatiu 3/2010, de 5 d'octubre.
A l'empara dels preceptes esmentats i de les competències exclusives de la Generalitat que es reconeixen en els articles 116.1 i 128.1 de l'Estatut d'Autonomia de Catalunya en matèria d'agricultura i de denominacions d'origen i indicacions geogràfiques i de qualitat, la modificació del Decret 285/2006, de 4 de juliol, pel qual es desenvolupa la Llei 14/2003, de 13 de juny, de qualitat agroalimentària, s'efectua per incorporar els requeriments de la Directiva i alhora les previsions del Decret 106/2008, de 6 de maig, de mesures per a l'eliminació de tràmits i la simplificació de procediments per facilitar l'activitat econòmica, el qual preveu la necessitat de revisar els processos administratius per adequar la gestió administrativa als requeriments d'eficàcia i eficiència que han de presidir l'activitat de l'Administració pública.
Així mateix, s'insereix en el marc del procés d'implantació de la finestreta única empresarial a Catalunya referida en l'Acord de Govern de 15 de març de 2011, pel qual s'adopten mesures per a la implantació d'aquest òrgan com a principal punt d'informació, tramitació i assessorament empresarial a Catalunya, i en el procés de desenvolupament de l'ús dels mitjans electrònics al sector públic de Catalunya, tal com preveu la Llei 29/2010, de 3 d'agost.
Amb la modificació proposada s'han eliminat requisits prohibits o que no s'ajusten al que preveuen els articles 15 i 16 de la Directiva, supressió que inclou, entre d'altres, el reconeixement de la durada indefinida d'autoritzacions o habilitacions, la no-exigència de documents originals o còpies compulsades o la modalitat d'acreditació del compliment de determinats requisits mitjançant declaració responsable, entre d'altres.
El reconeixement de les autoritzacions o documents emesos per les autoritats o entitats competents de qualsevol comunitat autònoma o estat membre de la Unió Europea constitueix també una de les principals mesures d'adaptació a la Directiva que s'ha considerat convenient introduir expressament.
Entre les principals modificacions que introdueix aquest Decret destaquen la reestructuració del Registre d'entitats de control i certificació en dos seccions: la Secció a), en la qual s'inscriuen, amb autorització prèvia, les entitats de control i certificació per a l'actuació de les quals els reglaments comunitaris 882/2004 i 834/2007 estableixen que la verificació del compliment del plec de condicions és un control oficial que l'ha de realitzar l'autoritat competent o mitjançant la delegació d'aquesta competència en un organisme de control; i la Secció b), en la que s'inscriuen, amb comunicació prèvia, les entitats de control i certificació per a l'actuació de les quals la normativa no estableix que la verificació del compliment del plec de condicions sigui un control oficial ni que s'hagi de realitzar per l'autoritat competent o mitjançant delegació d'aquesta competència en un organisme de control.
D'altra banda, es redueix substancialment el nombre de membres que constitueixen la Comissió Catalana de la Marca de Qualitat Agroalimentària, que passa de 15 membres amb dret a vot a només 7, tot respectant els mínims de composició establerts per l'article 21 de la Llei 14/2003.
Aquesta reducció comporta suprimir la participació dels representants dels adjudicataris de la Marca Q, designats/des per aquests, per considerar-ho contrari a l'article 14 de la Directiva, que prohibeix la intervenció directa o indirecta de competidors en la concessió d'autoritzacions o en l'adopció de decisions de les autoritats competents.
Respecte a l'artesania alimentària, s'han introduït un canvi en la designació d'empreses artesanals alimentàries que deixa de basar-se en un règim d'autorització, el qual se substitueix per un règim de comunicació prèvia.
Cal assenyalar especialment que, en els termes de l'article 21.1 del Decret 106/2008, de 6 de maig, s'incorpora la Xarxa d'oficines de gestió empresarial com a un frontal més de presentació de les comunicacions prèvies, declaracions responsables o sol·licituds relatives als tràmits relacionats amb l'activitat empresarial regulats en aquest Decret.
Aquest Decret inclou finalment, a banda de les disposicions finals, dues disposicions addicionals mitjançant les quals el departament competent en matèria agroalimentària habilitarà els mitjans necessaris per tal que els tràmits i els procediments regulats en el Decret 285/2006 es puguin anar tramitant progressivament per via electrònica, i no s'exigirà la documentació prevista per aquesta norma si es pot obtenir d'altres òrgans o administracions per mitjans telemàtics.
Per tot això exposat, a proposta del conseller d'Agricultura, Ramaderia, Pesca, Alimentació i Medi Natural; vist el dictamen del Consell de Treball, Econòmic i Social; d'acord amb el dictamen de la Comissió Jurídica Assessora i d'acord amb el Govern,
Modificació del Decret 285/2006, de 4 de juliol, pel qual es desenvolupa la Llei 14/2003, de 13 de juny, de qualitat agroalimentària
El Decret 285/2006, de 4 de juliol, pel qual es desenvolupa la Llei 14/2003, de 13 de juny, de qualitat agroalimentària, es modifica d'acord amb el que s'estableix a continuació:
—1 S'afegeix un apartat 3 a l'article 55 amb la redacció següent:
"55.3 Si es desestima l'obertura de la tramitació del reconeixement, les persones interessades poden presentar recurs contenciós administratiu contra la resolució desestimatòria dictada pel/per la conseller/a competent en matèria de qualitat agroalimentària davant l'ordre jurisdiccional esmentat amb la interposició prèvia, amb caràcter potestatiu, de recurs de reposició."
—2 Es modifica la segona frase de l'article 62.3, que queda redactada de la forma següent:
"Aquesta resolució s'ha de dictar i notificar en un termini no superior a tres mesos comptats des de la data de presentació de la sol·licitud, transcorregut el qual sense que s'hagi dictat resolució expressa es considera estimada."
—3 S'afegeix una tercera frase a l'article 62.3 amb la redacció següent:
"Contra la resolució corresponent les persones interessades poden presentar recurs contenciós administratiu davant l'ordre jurisdiccional esmentat amb la interposició prèvia, amb caràcter potestatiu, de recurs de reposició."
—4 Es modifica l'apartat 1 de l'article 69, que queda redactat de la manera següent:
"69.1 La Comissió Catalana de la Marca de Qualitat Alimentària és integrada per les persones membres següents:
"President/a: director/a general competent en matèria de qualitat agroalimentària."
"Una persona representat del departament competent en matèria agroalimentària, designada pel/per la conseller/a competent.
"Una persona representant del Consell de Persones Consumidores de Catalunya, designada per aquest.
"Dues persones representants de les organitzacions professionals agràries més representatives de Catalunya, designades per aquestes.
"Una persona representant de la Federació de Cooperatives Agràries de Catalunya, en representació del món cooperatiu.
"Una persona representant de les entitats de certificació de productes amb Marca Q, designada per aquestes.
"Fins a tres persones tècniques expertes, que podran ser convocades pel/per la president/a de la Comissió en funció del tema a tractar, amb veu i sense vot.
"Un/a secretari/ària: un/a funcionari/ària de la direcció general en matèria de qualitat agroalimentària del departament competent en matèria agroalimentària, designat/ada pel seu titular, amb veu però sense vot.
"Amb l'objectiu d'assolir la paritat de gènere, en la composició de la Comissió es procurarà la representació equilibrada de dones i homes."
—5 Es modifica l'apartat 3 de l'article 69, que queda redactat de la manera següent:
"69.3 Si les entitats de certificació no designen la persona que les ha de representar en un termini màxim de quinze dies, comptats des que siguin requerides a fer-ho, aquesta serà designada entre les persones que estiguin interessades a representar el sector corresponent."
—6 S'afegeix un nou apartat 7 a l'article 80 amb la redacció següent:
"80.7 El Registre d'entitats de control i certificació de productes agroalimentaris de Catalunya s'estructura en dues seccions:
"a) Secció de les entitats dedicades al control i/o la certificació dels productes emparats per una denominació d'origen protegida (DOP), una indicació geogràfica protegida (IGP), una especialitat tradicional garantida (ETG), per indicacions geogràfiques de begudes espirituoses (DG), DOP i IGP de productes d'origen vitivinícoles i dels productes que procedeixen de la producció agrària ecològica, i altres que pugui establir la normativa, respecte dels quals la normativa comunitària requereix la realització de controls oficials i per tant la verificació del compliment del plec de condicions ha de ser realitzada per l'autoritat competent o mitjançant delegació d'aquesta competència en un organisme de control.
"La inscripció d'aquestes entitats es realitza d'ofici un cop atorgada l'autorització.
"b) Secció de les entitats de control i certificació d'aquells productes emparats per la Marca Q, la producció integrada, els plecs de condicions de l'etiquetatge voluntari de carn, així com d'altres distintius de qualitat o de forma de producció que la normativa estableixi, respecte dels quals la normativa comunitària no estableix que la verificació del compliment del plec de condicions requereixi un control oficial, i per tant que el control hagi se ser realitzat per l'autoritat competent o mitjançant delegació d'aquesta competència en un organisme de control.
"La inscripció d'aquestes entitats es realitza d'ofici un cop presentada la comunicació prèvia."
—7 S'afegeix un nou article 80 bis amb la redacció següent:
Definicions de control oficial i organisme de control
"80.1 A efectes d'aquest Decret s'entén per control oficial tota forma de control, d'acord amb la normativa comunitària d'aplicació, que efectuï l'òrgan competent, en tant que autoritat competent per verificar el compliment de la legislació en matèria agroalimentària.
"80.2 S'entén per organisme de control l'entitat independent en la qual l'autoritat competent ha delegat determinades tasques de control."
—8 Es modifica l'article 81.2, on s'afegeix l'expressió: "...o de qualsevol altra entitat d'acreditació reconeguda per qualsevol Comunitat Autònoma o Estat membre de la Unió Europea", després de l'expressió "European Cooperation for Acreditation (EA)".
—9 S'afegeix una frase al paràgraf segon de l'article 81.3 amb la redacció següent:
"Contra la resolució de baixa de la inscripció registral es pot interposar recurs d'alçada davant el/la conseller/a competent en matèria agroalimentària en el termini d'un mes comptat des de l'endemà de la recepció de la notificació."
—10 Es modifica l'article 81.5, que queda redactat de la manera següent:
"81.5 La inscripció al Registre per part d'entitats que estiguin inscrites en qualsevol registre anàleg autonòmic o de qualsevol estat membre de la Unió Europea, per a inspeccionar o certificar un producte i que també vulguin actuar a Catalunya pel mateix producte, s'efectua automàticament amb la presentació del certificat d'inscripció corresponent i una declaració responsable de la persona interessada de què es disposa de la documentació prevista a l'article 82.2."
—12 Es modifica el títol de l'article 82 i el seu punt 1, que queden redactats de la manera següent:
"Procediment d'inscripció a la Secció a) del Registre
"82.1 La inscripció a la Secció a) del Registre es formalitza mitjançant la presentació d'una sol·licitud d'inscripció adreçada al/a la director/a general competent en matèria de qualitat agroalimentària, que es pot presentar davant el departament competent en matèria agroalimentària o davant la Xarxa d'oficines de gestió empresarial de la Generalitat de Catalunya i, si s'escau, a la seu electrònica que es determini."
—13 Es modifiquen els articles 82.2 i 82.3.b), on se suprimeix el qualificatiu compulsada i la paraula fotocòpia se substitueix per la paraula còpia.
—14 Es modifica el primer paràgraf de l'article 82.2, que queda redactat de la manera següent:
"82.2 La sol·licitud d'inscripció ha d'incloure les dades de l'entitat (nom, domicili social, telèfon, fax i adreça electrònica), una declaració responsable relativa a no tenir cap dependència econòmica ni contracte d'assessorament, per part de l'entitat sol·licitant, amb les empreses o entitats a les quals inspeccionin o certifiquin i que no està vinculada, ni directament ni a través de l'empresa, en el disseny o l'elaboració dels producte que certifica o inspecciona, i un compromís de posar a disposició de la direcció general competent en matèria de qualitat agroalimentària i del consell regulador corresponent o del responsable del producte certificat, en el supòsit que no existeixi òrgan de govern, tota la documentació corresponent a les inspeccions o certificacions realitzades.
Aquesta sol·licitud ha d'anar acompanyada de la documentació següent:...".
—15 Es modifica el primer paràgraf de l'article 82.2.1, que queda redactat de la manera següent:
"82.2.1 En el cas que les entitats sol·licitants s'inscriguin per primera vegada, han de presentar la documentació general que s'esmenta a continuació:...".
—16 Se suprimeixen les lletres a), i), k) i m) de l'apartat 82.2.1.
—17 Es modifica la lletra c) de l'apartat 82.2.1, que queda redactada de la manera següent:
"c) Còpia del NIF de l'entitat, en cas de no haver autoritzat el departament competent en matèria d'agricultura i alimentació a obtenir aquesta informació."
—18 S'afegeix un nou paràgraf a l'article 82.2.1 amb el redactat següent:
"En el supòsit que les entitats ja estiguin acreditades per un o més productes i vulguin inscriure un nou producte, només cal que presentin la documentació establerta als punts b), c), g) i j) anteriors."
—19 Es modifica la lletra b) de l'apartat 82.2.2, que queda redactada de la manera següent:
"b) Còpia del certificat d'acreditació per a l'activitat i producte corresponent, d'acord amb el que disposa l'article 81.2."
—20 Es modifica l'article 82.4, que queda redactat de la manera següent:
"La inscripció de les entitats de control i certificació a la Secció a) del Registre es formalitza mitjançant Resolució de la persona titular de la direcció general competent en matèria de qualitat agroalimentària.
Contra la resolució de denegació de la inscripció registral es pot interposar recurs d'alçada davant el/la conseller/a competent en matèria agroalimentària en el termini d'un mes, a comptar des de l'endemà de la recepció de la notificació."
—21 S'afegeix un nou article 82 bis amb la redacció següent:
"Procediment d'inscripció a la Secció b) del Registre
La inscripció a la Secció b) del Registre s'efectua d'ofici per part del departament competent en matèria agroalimentària o de l'Oficina de Gestió Empresarial amb la presentació d'una comunicació d'inici d'activitat acompanyada d'una declaració responsable conforme es compleixen els requisits establerts a l'article 81 i es disposa de la documentació establerta a l'article 82.
A la comunicació d'inici d'activitat s'han de fer constar, com a mínim, les dades generals de l'entitat, l'activitat de certificació o d'inspecció que vol iniciar i el seu abast i les dades relatives a la seva acreditació.
El model normalitzat de comunicació es pot descarregar del web www.gencat.cat i es pot presentar davant el departament competent en matèria agroalimentària o davant la Xarxa d'oficines de gestió empresarial de la Generalitat de Catalunya i, si s'escau, davant la seu electrònica que es determini.
En el cas que l'entitat no disposi del certificat d'acreditació corresponent, ha de fer constar a la declaració responsable que disposa de la documentació que estableix l'article 82.3 d'aquest Decret per al producte en concret.
L'entitat disposa d'un termini de 2 anys, comptats a partir de la data de la inscripció, per obtenir i comunicar l'obtenció del corresponent certificat d'acreditació de la mateixa forma que s'estableix a l'apartat anterior.
En cas que no es presenti aquest certificat, es procedeix a donar de baixa l'entitat interessada, per aquest abast, del Registre.
En el cas d'entitats que realitzin activitats de control o certificació de productes dels quals no se'n justifica tècnicament o econòmicament l'acreditació, la inscripció es realitza d'ofici amb la presentació d'una comunicació acompanyada d'una declaració responsable conforme ha obtingut o ha sol·licitat el certificat d'acreditació que inclogui productes de característiques i naturalesa similars a les del producte o l'activitat objecte de control o certificació.
La direcció general competent en matèria de qualitat agroalimentària pot realitzar en qualsevol moment els controls que consideri necessaris per tal de verificar el compliment de les condicions exigides en aquest Decret per part de les entitats inscrites.
Si als controls es detecten inexactituds, falsedats o omissions essencials, relacionades amb la documentació o les dades a que fan referència els apartats 1 i 2 d'aquest article, l'òrgan competent del departament competent en matèria agroalimentària, amb l'audiència prèvia de l'entitat interessada, pot donar de baixa del registre l'entitat inscrita, mitjançant el procediment establert a l'article 85.
—22 Es modifica l'article 83, que queda redactat de la manera següent:
"83.1 Qualsevol modificació de les dades inscrites referents a les entitats inscrites en la Secció a) del Registre ha de ser comunicada al Registre mitjançant la tramesa de la documentació que la justifiqui per tal d'actualitzar les dades de la inscripció corresponent.
"En el cas de les entitats inscrites en la Secció b), la comunicació al Registre ha d'anar acompanyada d'una declaració responsable de què se segueixen complint els requisits establerts en l'article 81.
En el supòsit que les entitats ja inscrites vulguin ampliar la seva actuació a d'altres productes previstos en la Secció a) del Registre, cal que presentin una sol·licitud d'ampliació acompanyada de la documentació que estableix l'article 82.2.2 d'aquest Decret.
En cas que vulguin ampliar a d'altres productes previstos en la Secció b), cal que presentin una comunicació d'ampliació que compleixi el que estableix l'article 82 bis, acompanyada d'una declaració responsable de què disposen de la documentació que estableix l'article 82.2.2 d'aquest Decret per al producte en concret.
En el supòsit que les entitats inscrites no estiguin acreditades per als nous productes pels quals se sol·licita la inscripció, si es tracta d'entitats inscrites en la Secció a) del Registre, a més de la documentació anterior han de presentar la documentació que estableix l'article 82 per a cada nou producte.
Les entitats inscrites en la Secció b) han de complir el que estableix l'article 82 bis 3.
En el supòsit que per un producte es canviï la situació en relació amb l'acreditació, les entitats inscrites en la Secció a) del Registre han de presentar el certificat d'acreditació corresponent; i les inscrites en la Secció b) han de presentar una declaració responsable de què l'entitat disposa del certificat d'acreditació corresponent."
—23 Es modifica l'article 88, que queda redactat de la forma següent:
"88.1 El carnet d'artesà/ana alimentari/ària el poden sol·licitar les persones físiques que reuneixin tots i cadascun dels requisits següents:
"a) Haver exercit durant tres anys, com a mínim, algun dels oficis del repertori d'oficis artesans que recull l'annex 2 d'aquest Decret i que estiguin regulats d'acord amb la proposta de la Comissió d'Artesania Alimentària Catalana.
"b) Estar donat d'alta censal tributària o bé dur a terme l'activitat en una empresa.
"c) Disposar de la formació mitjançant la realització de, com a mínim, un curs teoricopràctic especialitzat i relacionat amb l'ofici.
Els plans formatius corresponents els haurà d'informar la Comissió d'Artesania Alimentària Catalana.
"L'obtenció d'alguna de les titulacions de formació professional que estableix el Catàleg de Qualificacions Professionals vigent que estiguin directament relacionades amb algun dels oficis establerts al repertori d'oficis d'artesania alimentària equivaldrà al curs esmentat en el paràgraf anterior.
"88.2 La sol·licitud del carnet d'artesà/ana alimentari/ària s'ha de presentar davant el departament competent en matèria de qualitat agroalimentària o davant la Xarxa d'oficines de gestió empresarial de la Generalitat de Catalunya i, si s'escau, davant la seu electrònica que es determini, i s'adreçarà a la direcció general competent en matèria de qualitat agroalimentària.
La sol·licitud s'ha d'acompanyar de la documentació que permeti verificar el compliment dels requisits establerts als apartats a) i c) del punt 1 d'aquest article, i d'una declaració responsable en la que es declari que es compleix amb el requisit establert a l'apartat b).
La sol·licitud s'ha d'ajustar al model d'imprès normalitzat que es pot descarregar del web www.gencat.cat."
—24 Es modifica l'article 90, que queda redactat de la manera següent:
"El carnet d'artesà/ana alimentari/ària l'atorga el director/a general competent en matèria de qualitat agroalimentària.
Contra la resolució de denegació de l'atorgament del carnet es pot interposar recurs d'alçada davant el/la conseller/a competent en matèria agroalimentària en el termini d'un mes a comptar des de l'endemà de la recepció de la notificació."
—25 Es modifica el títol i el contingut de l'article 91, que queda redactat de la manera següent:
"Vigència i modificació de dades del carnet d'artesà/ana alimentari/ària
"91.1 La validesa del carnet d'artesà/ana alimentari/ària té caràcter indefinit, sempre que es compleixin els requisits i les obligacions establertes en aquest Decret.
"91.2 Qualsevol modificació de les dades aportades en la sol·licitud del carnet d'artesà/ana alimentari/ària s'ha de presentar davant el departament competent en matèria agroalimentària o davant la Xarxa d'oficines de gestió empresarial de la Generalitat de Catalunya i, si s'escau, davant la seu electrònica que es determini, mitjançant comunicació adreçada a la direcció general competent en matèria de qualitat agroalimentària, en el termini màxim d'un mes comptat a partir de la data en què s'ha produït."
—26 Es modifica l'article 98.1, que queda redactat de la manera següent:
"La designació com a empresa artesanal alimentària s'obté automàticament mitjançant la presentació d'una comunicació que s'ha de presentar davant el departament competent en matèria agroalimentària o davant la Xarxa d'oficines de gestió empresarial de la Generalitat de Catalunya i, si s'escau, davant la seu electrònica que es determini, mitjançant un imprès, que es pot descarregar del web gencat.cat, acompanyada d'una memòria on consti el procediment d'elaboració per a cadascun dels productes, la capacitat de producció i el nombre de treballadors, i d'una declaració responsable on es declari que l'empresa compleix el que estableix l'article 96 d'aquest Decret, que està inscrita als registres que en cada cas corresponguin i que es troba sota la responsabilitat d'un/a artesà/ana alimentari/ària o mestre/a artesà/ana alimentari/ària."
—28 Es modifica el títol i el contingut de l'article 100, que queda redactat de la manera següent:
"Vigència i modificació de dades de la designació d'empresa artesanal alimentària
"100.1 La validesa de la designació d'empresa artesanal alimentària té caràcter indefinit, sempre que es compleixin els requisits i les obligacions establertes en aquest Decret.
"100.2 Qualsevol modificació de les dades aportades en la sol·licitud de designació d'empresa artesanal alimentària s'ha de presentar davant el departament competent en matèria agroalimentària o davant la Xarxa d'oficines de gestió empresarial de la Generalitat de Catalunya i, si s'escau, davant la seu electrònica que es determini, mitjançant comunicació adreçada a la direcció general competent en matèria de qualitat agroalimentària, en el termini màxim d'un mes comptat a partir de la data en què s'ha produït."
—29 S'afegeix un nou article 104 bis, amb la redacció següent:
La direcció general competent en matèria de qualitat agroalimentària pot realitzar en qualsevol moment els controls que consideri necessaris per tal de verificar el compliment de les condicions exigides en aquest Decret per part de les persones o entitats a les quals s'hagin atorgat les designacions establertes en aquest títol.
Si dels controls es detecten inexactituds, falsedats o omissions essencials, relacionades amb la documentació o les dades referides a l'article 98.1, l'òrgan competent, amb l'audiència prèvia de la persona o l'entitat interessada, pot deixar sense efecte l'atorgament de la designació i donar de baixa del Registre la persona o entitat inscrita.
—30 S'afegeix una segona disposició addicional, amb la redacció següent:
"-2 Requeriment de documentació i esmenes de deficiències
"En relació amb les sol·licituds establertes als articles 62, 82, 83 (respecte de les entitats inscrites en la Secció a) del Registre), 88 i 93, després de verificar totes les dades presentades per la persona sol·licitant, la direcció general competent en matèria de qualitat agroalimentària comunicarà, si escau, les deficiències detectades.
La persona sol·licitant disposa d'un termini de deu dies hàbils per aportar la documentació requerida o esmenar-la.
Un cop transcorregut aquest termini sense que s'hagi donat compliment al requeriment, es considera que ha desistit de la seva sol·licitud."
El departament competent en matèria agroalimentària habilita els mitjans necessaris per tal que els tràmits i els procediments regulats en el Decret 285/2006, de 4 de juliol, que es modifica mitjançant aquest Decret, es puguin efectuar progressivament per via electrònica, en els termes que s'assenyalen a l'annex de la Llei 29/2010, de 3 d'agost, de l'ús dels mitjans electrònics al sector públic de Catalunya.
La documentació prevista en el Decret 285/2006, de 4 de juliol, que es modifica mitjançant aquest Decret, no serà exigible si l'òrgan competent pot obtenir-la d'altres òrgans o administracions per mitjans telemàtics.
Aquest Decret dóna compliment, en els termes de l'article 189.1 de l'Estatut d'Autonomia de Catalunya, a l'obligació que estableix l'article 44.1 de la Directiva 2006/123/CE, del Parlament i del Consell, de 12 de desembre de 2006, relativa als serveis en el mercat interior, que preveu que els estats membres han de posar en vigor les disposicions legals, reglamentàries i administratives necessàries per complir el que estableix la Directiva.
S'autoritza el conseller o la consellera competent en matèria agroalimentària per modificar mitjançant una ordre els aspectes procedimentals regulats en el Decret 285/2006, de 4 de juliol, que es modifiquen en aquest Decret, a mesura que es vagi implantant la tramitació telemàtica dels procediments.
Barcelona, 21 de febrer de 2012